นสพ.ประชาธิปไตยฮ่องกงเนื้อหอม คนแห่ลงโฆษณา หนุนเสรีภาพสื่อ
เว็บไซต์ Nikkei Asian Review รายงานวันที่ 18 ส.ค. ว่า ยอดจองหน้าโฆษณาของหนังสือพิมพ์ Apple ซึ่งเป็นหนังสือพิมพ์ฝ่ายประชาธิปไตยในฮ่องกงเพิ่มสูงขึ้นอย่างเห็นได้ชัด จากบรรดานักธุรกิจรายย่อยที่เข้าซื้อหน้าโฆษณาในหนังสือพิมพ์ดังกล่าว เพื่อแสดงพลังสนับสนุนเสรีภาพในการทำงานของสื่อ หลังจากที่นายจิมมี ไหล เจ้าของหนังสือพิมพ์ถูกจับเมื่อวันที่ 10 ส.ค.ที่ผ่านมาจากสถิติการซื้อโฆษณาพบว่า หนังสือพิมพ์ Apple มีโฆษณาเพิ่มขึ้นจากเดิมที่ไม่มีโฆษณาในหนังสือพิมพ์ หรือมีผู้ซื้อโฆษณาเพียง 1 รายต่อวัน กลายเป็นมีโฆษณาเข้ามากว่า 12 ราย หลังเจ้าของหนังสือพิมพ์ถูกจับกุมผู้จัดการฝ่ายโฆษณาของหนังสือพิมพ์ Apple ยอมรับว่า ในตอนนี้มีผู้สนใจโทรศัพท์มาขอซื้อโฆษณาหนังสือพิมพ์จำนวนมากในชนิดที่ไม่เคยเป็นแบบนี้มานานแล้ว ซึ่งก็ทำให้ยอดโฆษณาในหนังสือพิมพ์เพิ่มขึ้นอย่างน้อย 10 เท่าตัวที่ผ่านมา ชะตากรรมของหนังสือพิมพ์ Apple ไม่ต่างจากสื่อสิ่งพิมพ์ทั่วโลกมากนัก ที่ยอดขายโฆษณาลดลงอย่างมาก ผลจากการเปลี่ยนแปลงเทคโนโลยี แต่กรณีของหนังสือพิมพ์ Apple ยังมีความท้าทายมากกว่า เนื่องจากมีจุดยืนชัดเจนว่าอยู่ฝ่ายเดียวกับผู้ประท้วงเรียกร้องประชาธิปไตยฮ่องกง ทำให้ในหลายครั้ง บริษัท ห้างร้านที่ลงโฆษณากับหนังสือพิมพ์ Apple มักถูกฝ่ายตรงข้ามตั้งคำถามถึงจุดยืนต่อสถานการณ์การเมืองฮ่องกงอย่างไรก็ตาม หลังเกิดปรากฎการณ์ที่ธุรกิจรายย่อยแห่ลงโฆษณากับหนังสือพิมพ์ Apple พบว่าบางธุรกิจที่ร่วมลงโฆษณามีรายได้มากขึ้นอย่างเห็นได้ชัด เช่น ร้านขายสินค้าไทยร้านหนึ่งที่ยอดขายสินค้าในร้านของเขาเพิ่มสูงถึงราว 30-40% หลังลงขันซื้อโฆษณาเต็ม 1 หน้ากระดาษ ร่วมกับร้านค้าอื่นๆ อีก 21 แห่งก่อนหน้านี้มีชาวฮ่องกงจำนวนมากร่วมแสดงพลังสนับสนุนเสรีภาพสื่อ หลังนายจิมมี ไหล เจ้าของหนังสือพิมพ์ Apple ถูกจับกุม ด้วยการไปซื้อหนังสือพิมพ์ฉบับดังกล่าว และยังไปซื้อหุ้นบริษัท Next Digital ซึ่งเป็นเจ้าของหนังสือพิมพ์ Apple จนราคาพุ่งสูงขึ้นมาก
บรรดาธุรกิจรายย่อยในฮ่องกงแห่ลงโฆษณาในหนังสือพิมพ์ Apple ซึ่งมีจุดยืนสนับสนุนประชาธิปไตย เพื่อแสดงพลังสนับสนุนเสรีภาพสื่อ
จิมมี่ ไหล,ฮ่องกง,ประท้วงฮ่องกง,จับเจ้าพ่อสื่อ,หนังสือพิมพ์ Apple,ข่าวต่างประเทศ